重建神秀樓追和忠定公韻
作者：趙必愿
朝代：宋

paragraphs: 維茲城南樓，廢興端有時。
昔我忠定公，樓成旋西歸。
拜廳慚匪肖，易麾繇好溪。
循環六十載，烏兔驚梭飛。
吁嗟古雉堞，巨浸墮藩籬。
陶甓既還舊，更創如有期。
歲事喜中稔，度材授工師。
非敢侈輪奐，聊爾遵先規。
江山展圖畫，欄檻倚晴暉。
肯堂久在念，今我身則夷。
遼鶴去不返，遺墨猶淋漓。
一時賸篇詠，皆表而出之。
登眺惟疇昔，未覺此舉非。
落成燈火夜，萬點天星移。
潮生月在浦，酒闌風滿衣。
幸繼前人躅，敬和前人詞。
斯樓儻不朽，庶慰蒸湘悲。